
1. IMPORTANŢA PROMOVĂRII UNEI CULTURI ANTREPRENORIALE
Comisia Europeană a propus, în februarie 2005, relansarea Strategiei de la Lisabona, concentrând eforturile la nivel european pe două obiective principale: asigurarea unei creşteri economice pronunţate şi durabile şi crearea de locuri de muncă de o calitate superioară. Parteneriatul pentru creştere economică şi ocuparea forţei de muncă scoate în evidenţă importanţa promovării unei culturi antreprenoriale şi crearea unui mediu favorabil pentru IMM-uri.

Pentru a asigura creşterea economică, economia trebuie să fie competitivă, încurajând înfiinţarea de noi întreprinderi şi asigurând adaptarea celor vechi la cerinţele pieţei. Analiştii consideră, pe baza cercetărilor în domeniu, că există o corelaţie pozitivă între dezvoltarea spiritului de întreprindere şi creşterea economică, în special în ţările dezvoltate.

O creştere economică durabilă, bazată pe inovare şi competenţă, implică o creştere a numărului de întreprinderi noi care pot crea locuri de muncă de calitate superioară.

Ţările în care spiritul antreprenorial se dezvoltă cel mai mult sunt cele care, ulterior, au rate mai scăzute ale şomajului. Dacă Europa doreşte să-şi păstreze modelul social, va fi necesară o creştere economică accentuată, crearea susţinută de noi întreprinderi, afirmarea unor întreprinzători dispuşi să se lanseze în proiecte inovatoare şi înfiinţarea unui număr crescând de IMM-uri.

Antreprenoriatul poate, de asemenea, favoriza coeziunea socială a regiunilor mai puţin dezvoltate şi angajarea şomerilor şi a persoanelor defavorizate. În plus, poate contribui la o mai bună afirmare a spiritului antreprenorial al femeilor, insuficient încă pus în valoare.

În prezent, pe glob, peste 1 miliard de persoane au vârste cuprinse între 15 şi 25 de ani, circa 40% din populaţia globului având sub 20 de ani. Aproximativ 85% din aceşti tineri trăiesc în ţări în curs de dezvoltare, în care mulţi sunt foarte vulnerabili în faţa sărăciei extreme.

Biroul Internaţional al Muncii estimează că în jur de 74 milioane de tineri sunt şomeri, reprezentând 41% din numărul şomerilor pe plan mondial. Aproximativ 310 milioane de persoane sunt incomplet utilizate pe piaţa muncii. Mulţi tineri lucrează multe ore zilnic, fiind plătiţi foarte puţin, iar 59 milioane de tineri între 15 şi 17 ani sunt angajaţi în munci periculoase.

Promovarea unei culturi antreprenoriale reprezintă o cale de a facilita ocuparea forţei de muncă în rândul tinerilor.

2. PREOCUPĂRI EUROPENE ÎN VEDEREA PROMOVĂRII  SPIRITULUI ANTREPRENORIAL
Antreprenoriatul constituie un factor-cheie  pentru creşterea economică, ocuparea forţei de muncă şi dezvoltarea personală.

Spiritul antreprenorial presupune creativitate, inovare, asumarea riscului, precum şi capacitatea de a programa şi gestiona diferite proiecte în vederea realizării obiectivelor.

Dezvoltarea unor calităţi şi aptitudini generice – care constituie bazele spiritului antreprenorial – trebuie să fie completată de dobândirea unor cunoştinţe specifice referitoare la activitatea comercială.

Se pune accent pe noţiunea de antreprenoriat responsabil, ceea ce va contribui la sporirea atractivităţii carierei antreprenoriale.

Analiştii apreciază ca necesară crearea unui climat social mai favorabil spiritului antreprenorial, pe baza unei politici integrate care trebuie să vizeze nu numai schimbarea mentalităţilor, dar şi îmbunătăţirea calificărilor cetăţenilor europeni şi înlăturarea obstacolelor ce contribuie la frânarea înfiinţării, reprofilării şi prosperităţii întreprinderilor. Obstacolele de natură reglementară, bugetară şi financiară au fost reliefate în documente ale Comisiei Europene. În ianuarie 2003, a fost publicată Cartea Verde intitulată “Antreprenoriatul în Europa”
. În februarie 2004, Comisia Europeană a adoptat un Plan de acţiune în favoarea spiritului antreprenorial
, prin care erau propuse măsuri orizontale destinate să creeze un mediu favorabil pentru politica în favoarea spiritului antreprenorial. În noiembrie 2005, a fost lansată o politică integrată pentru IMM-uri
.

În octombrie 2006, Parlamentul European şi Consiliul UE au prezentat Programul 2007-2013 referitor la Competitivitate şi inovare
.

Printre factorii care influenţează spiritul antreprenorial trebuie ţinut cont şi de aspectele culturale. Eurobarometrul din iunie 2004 a scos în evidenţă faptul că europenii sunt reticenţi la exploatarea unor oportunităţi oferite de activităţile independente şi antreprenoriale. Studiile întreprinse de organisme specializate relevă faptul că există o influenţă pozitivă a factorului cultural de sprijin – de exemplu, prin programe de învăţământ, prin campanii de promovare etc. – asupra intensităţii activităţii antreprenoriale
.

Promovarea spiritului antreprenorial în rândul tinerilor constituie un element-cheie al Pactului european pentru tineret, care a fost adoptat de Consiliul European din martie 2005.

Nu toţi tinerii care dovedesc aptitudini antreprenoriale vor deveni conducători de întreprindere, dar studiile arată că circa 20% din cei care participă la activităţi de tip “mini-antreprenorial” pe durata studiilor liceale îşi deschid propriile activităţi la finalizarea studiilor. Pentru un IMM dinamic, care urmăreşte să se dezvolte, prezenţa tinerilor care au dobândit mentalitatea şi calificările necesare unei activităţi antreprenoriale va reprezenta un avantaj.

Interesul pentru formarea în domeniul antreprenoriatului nu se limitează la creşterea numărului de întreprinderi noi, la lansarea unor proiecte inovatoare şi la crearea de noi locuri de muncă. Antreprenoriatul stimulează creativitatea tinerilor, sporeşte încrederea în forţele proprii şi îi stimulează să acţioneze în mod “socialmente responsabil”.

Programul de lucru “Educaţie şi formare profesională 2010” a inclus spiritul antreprenorial într-un cadru de referinţă de 8 aptitudini-cheie pentru învăţarea pe toată durata vieţii, necesare pentru dezvoltarea personală, integrarea socială şi cetăţenia activă. Aceste elemente au stat la baza unei propuneri a Comisiei Europene privitoare la o recomandare a Parlamentului European şi a Consiliului UE.

În mod tradiţional, învăţământul formal din Europa nu facilitează accesul la antreprenoriat şi la activitatea independentă. Întrucât jaloanele culturale şi comportamentele se formează de la vârste fragede, sistemul de învăţământ poate să contribuie, în mare măsură, la abordarea cu succes a provocării reprezentate în UE de antreprenoriat.

Analiştii subliniază importanţa învăţării pe toată durata vieţii. Deşi iniţiativele pentru formarea şi dezvoltarea spiritului antreprenorial sunt numeroase, ele nu se înscriu totuşi într-un cadru coerent. Pe baza experienţei rezultate din Programul comunitar MAP
, Comisia Europeană acţionează în sensul susţinerii acţiunilor întreprinse de statele membre în vederea formării pentru antreprenoriat.

Comisia Europeană îşi propune să susţină în continuare acţiunile statelor membre în domeniu, în cadrul unor politici mai ample, prin activităţi de coordonare şi prin proiecte specifice.

Începând cu anul 2006, au fost intensificate acţiunile menite să includă antreprenoriatul în învăţământul superior.

Programul comunitar integrat în domeniul educaţiei şi formării profesionale pe toată durata vieţii susţine proiectele inovatoare la scară europeană, în scopul de a favoriza competenţele şi comportamentele antreprenoriale şi promovează stabilirea de legături între instituţiile de învăţământ şi întreprinderi.

Fondul social european va continua să sprijine iniţiativele din domeniu la nivel european, naţional şi local.

Comunicarea intitulată “Stimularea spiritului antreprenorial prin învăţământ şi ucenicie”
 reprezintă un reper pentru analiza progreselor înregistrate în elaborarea politicilor.

2.1  Importanţa includerii pregătirii antreprenoriale în învăţământ
Pe plan mondial, viziunea asupra activităţilor antreprenoriale este diferită, în funcţie de cultura antreprenorială din fiecare ţară în parte. Promovarea unei atititudini pozitive faţă de antreprenoriat devine din ce în ce mai mult o politică guvernamentală al cărei obiectiv este de a crea noi locuri de muncă prin înfiinţarea de întreprinderi. În acest context, programele antreprenoriale pentru tineret sunt promovate în diferite instituţii de învăţământ şi pe Internet. În programele naţionale de învăţământ, la diferite tipuri şi niveluri de învăţământ, pot fi găsite numeroase exemple de programe pentru întreprindere şi pregătire antreprenorială.

Includerea unor obiective clare în cursurile prevăzute în curricula şi a unor orientări referitoare la modalitatea de a le realiza reprezintă o bază solidă pentru formarea în direcţia antreprenoriatului.

În învăţământul liceal sunt incluse discipline în vederea asigurării unei formări în direcţia antreprenoriatului.

Anumite ţări au revizuit deja, sau sunt în curs de a o face, programele naţionale de studiu, în scopul de a promova dobândirea de aptitudini antreprenoriale.

În Irlanda, Marea-Britanie, Polonia şi Spania, dar şi în Norvegia – stat nemembru UE – au fost întreprinse acţiuni coerente la diferite tipuri şi cicluri de învăţământ, care se constituie în experienţe pozitive. 

În Polonia, “Noţiunile de bază pentru funcţionarea unei întreprinderi” constituie o disciplină obligatorie în învăţământul secundar şi profesional. Printre obiectivele avute în vedere figurează dobândirea de “comportamente antreprenoriale” şi “învăţarea modului de lansare a unei întreprinderi”.

În Austria, formarea spiritului antreprenorial este prevăzută în curricula din învăţământul tehnic şi profesional din învăţământul liceal, de exemplu sub forma simulării conducerii unei întreprinderi de către elevi.

Aptitudinile antreprenoriale sunt dezvoltate atât în context formal, cât şi informal – de exemplu diferite forme de participare la viaţa societăţii şi activităţi care se adresează tinerilor. Analiştii apreciază că este important să se urmărească crearea unor instrumente care să permită validarea unor competenţe şi aptitudini legate de antreprenoriat în învăţământul formal.

Au fost elaborate programe şi în sistemul informal, având ca grup-ţintă potenţiali tineri antreprenori, şomeri şi alte categorii de tineri.

În ţările dezvoltate din punct de vedere economic, accentul s-a pus pe activităţi care dezvoltă şi valorifică abilităţile şi creativitatea tinerilor cu potenţial să-şi deschidă propria afacere şi introducerea acestora pe piaţa muncii.

În ţările în curs de dezvoltare, sau cele în tranziţie este din ce în ce mai mult recunoscută importanţa acţiunilor în domeniu. Reformele în programul de pregătire profesională sunt menite să faciliteze inserţia tinerilor în activităţile economice locale, prin intermediul micilor întreprinderi.

2.1.1  Antreprenoriatul în învăţământul primar 

Actorii implicaţi sunt chemaţi să sensibilizeze factorii responsabili privitor la avantajele pe care le prezintă însuşirea unor noţiuni fundamentale de antreprenoriat pentru ansamblul societăţii şi pentru cei care învaţă dobândirea lor încă de la începutul studiilor.

Bazele se pun din primii ani de şcoală, aşa cum este în cazul tuturor calităţilor şi aptitudinilor care ţin de o mai bună gestionare a vieţii personale. Şi activitatea la nivelul învăţământului primar este importantă, în sensul că stimularea crativităţii şi a spiritului de iniţiativă poate favoriza dezvoltarea spiritului antreprenorial. Este indicată o “învăţare activă”, exploatând curiozitatea firească a copiilor. O mai bună cunoaştere a societăţii presupune o familiarizare şi un contact timpuriu cu mediul întreprinderilor, cu cerinţele muncii şi cu înţelegerea rolului antreprenorilor în colectivitate.

În mai multe state membre există deja cursuri care încurajează copiii să aibă iniţiativă şi să-şi asume responsabilităţi. Numărul exemplelor referitoare la o formare explicită a spiritului antreprenorial rămâne însă relativ scăzut. Iniţiativele sau programele curente, sub supravegherea factorilor implicaţi în procesul pedagogic, rămân totuşi rare în învăţământul primar şi gimnazial, adeseori activităţile fiind defăşurate de către “actori externi”, cum ar fi organisme fără scop lucrativ, susţinute de sectorul privat. Există, totuşi, un număr de experienţe pozitive care merită popularizate în cadrul şcolilor, administraţiilor publice, profesorilor şi părinţilor.

În Luxemburg, programul francofon, care se adresează elevilor de 11 şi 12 ani, are o secţiune dedicată lansării activităţii unei întreprinderi, utilizat în toate şcolile. Programul este utilizat şi la cursurile de matematică, pentru a obişnui elevii cu noţiunile de analiză financiară.

Dintre instrumentele utilizate pentru a promova spiritul antreprenorial, pot fi menţionate: întocmirea de proiecte, imaginarea de roluri care urmează a fi jucate, studii de caz şi vizite la întreprinderi locale. Prin aceste activităţi este susţinut şi studiul altor discipline, întărindu-se motivaţia prin activitate practică directă. În special în ultimii ani ai învăţământului gimnazial, programele vizând antreprenoriatul pot reuni creativitatea, inovarea şi o formă simplă a conceptului de întreprindere, pornind de la situaţii simple, accesibile elevilor.

Un alt program propus în diferite ţări
 membre sau nemembre UE, în învăţământul gimnazial, este “Concursul pentru tinerii inventatori”, care se adresează copiilor şi tinerilor cu vârste cuprinse între 6 şi 16 ani. Obiectivul programului este acela de a stimula creativitatea elevilor, de a dezvolta şi pune în evidenţă ideile lor în condiţii de concurenţă. Cele mai bune idei şi inovaţii sunt premiate.

2.1.2  Antreprenoriatul în învăţământul liceal

Învăţământul liceal este chemat să sensibilizeze elevii în ceea ce priveşte perspectivele în cariera pe care le-o poate oferi activitatea independentă şi antreprenoriatul.

Învăţarea prin practică şi experienţa antreprenoriatului, datorită unor activităţi şi practici concrete, reprezintă cele mai bune căi de a promova “o mentalitate şi pregătire antreprenorială”.

În învăţământul secundar, multe din intervenţii sunt menite să formeze spiritul antreprenorial şi să facă cunoscute noţiunile de afaceri prin învăţare practică în echipă. Pregătirea antreprenorială poate fi inclusă în curricula ca disciplină opţională sau ca activitate extaşcolară. Activităţile desfăşurate în clasă se bazează pe elaborarea şi derularea unui proiect şi sunt, deseori, prezentate prin simularea modului în care operează un antreprenor la deschiderea şi derularea unei mici afaceri – spre deosebire de conducerea şi administrarea unei mari companii, în care rolul şi responsabilităţile fiecăruia sunt bine stabilite. Instrumentele şi resursele utilizate depind de contextul naţional, dar, în general, includ îndrumare de grup sau individuală, de către voluntari din lumea afacerilor, a organizaţiilor non-profit etc. Elevii pot participa în reţele naţionale şi internaţionale de simulare sau firme în care efectuează practică, aplică noile tehnologii în mediul de afaceri, dobândind cunoştinţe economice globale etc. 

Multe ţări reformează învăţământul tehnic şi profesional, ca parte a eforutilor de a reorienta sistemele naţionale de pregătire profesională către noi zone de creştere economică a economiilor lor, sistemul de învăţământ fiind îndreptat mai mult spre necesităţile comunităţii de afaceri. În domeniul pregătirii antreprenoriale, elevii obţin  experienţă  nemijlocită în aplicarea

cunoştinţelor lor tehnice într-un mediu comercial, sau participă la înfiinţarea şi dezvoltarea unei companii reale care îşi comercializează propriile produse. În unele ţări, unele companii asigură pregătire în domeniu.

În majoritatea statelor europene, cursurile stabilesc obiective generale şi cuprind materii care permit familiarizarea cu activităţile antreprenoriale – de exemplu, studii sociale şi economice etc. –, dar transpunerea lor în practică este adeseori tributară iniţiativei şcolilor şi profesorilor, dar şi susţinerii din partea întreprinderilor locale. În unele state membre, experienţa practică în ceea ce priveşte antreprenoriatul se dobândeşte în cadrul cursurilor normale.

În Irlanda, cursul normal cuprinde programe cum ar fi Transition Year, Leaving Certificate Vocational Programme şi Certificate Applied, care oferă elevilor posibilitatea de a dobândi experienţă practică în domeniul antreprenoriatului.

Programele pot fi axate pe învăţarea practică în domeniul funcţionării unei întreprinderi, de exemplu o micro-întreprindere condusă de elevi.

Înfiinţarea de mini-întreprinderi conduse de elevi, în context şcolar, are drept obiectiv să facă funcţională, la scară redusă, o activitate economică reală sau să stimuleze, într-o manieră realistă, funcţionarea unei întreprinderi. Elevii se obişnuiesc să lucreze în grup, dobândind încredere în forţele proprii. Se estimează că în UE şi în Norvegia, circa 200.000 de elevi participă la asemenea programe. 

​În contextul învăţământului profesional, pregătirea specifică pentru lansarea unei întreprinderi poate fi deosebit de eficientă, întrucât elevii sunt în pragul intrării în viaţa activă şi o activitate independentă poate reprezenta o opţiune interesantă. Cu toate acestea, cu excepţia ţărilor în care este bine dezvoltat sistemul uceniciei, nu se pune în mod real accentul pe spiritul antreprenorial, considerându-se ca obiectiv principal formarea de muncitori calificaţi.

În sistemul de formare profesională din Germania – numit “sistem dublu” – în care pregătirea are loc atât la şcoală, cât şi în întreprindere, în timpul perioadei de pregătire, tinerii învaţă să-şi înfiinţeze propria întreprindere. Obiectivul unei asemenea pregătiri nu este numai de a-i face să dobândească competenţele necesare pentru administrare, ci şi comportamente şi competenţe antreprenoriale.

Conform raportului final al proiectului MAP, “Educarea şi formarea spiritului de întreprindere”, cursurile din învăţământul secundar par a nu motiva suficient profesorii şi şcolile în formarea spiritului antreprenorial. Analiştii apreciază necesitatea unei susţineri şi a unei motivaţii în acest sens.

2.1.3  Antreprenoriatul în învăţământul superior

Universităţile şi instituţiile de învăţământ tehnic trebuie să considere formarea spiritului antreprenorial ca element important al cursurilor, prezent în mai multe discipline şi, fie să considere obligatorie, fie să încurajeze participarea studenţilor la asemenea cursuri.

Combinând mentalităţile şi competenţele antreprenoriale cu performanţa în cadrul studiilor ştiinţifice şi tehnice, se creează condiţiile ca studenţii şi cercetătorii să ştie “să-şi vândă mai bine ideile”.

În cadrul studiilor universitare, pregătirea pentru antreprenoriat permite studenţilor să dobândească cunoştinţe specifice cu privire la constituirea şi administrarea unei întreprinderi, încurajându-se ideile de afaceri ale studenţilor. Deşi, în general, învăţământul superior este descentralizat, există exemple de strategii naţionale de promovare a spiritului antreprenorial, de obicei ca urmare a unei colaborări universităţi – mediu de afaceri.

Pe plan mondial, universităţile pregătesc forţa de muncă calificată pentru sectorul public, comerţ şi industrie. Unele universităţi au prevăzute cursuri antreprenoriale, stabilind legături cu industria pentru promovarea tehnologiei şi a inovării. Universităţile sunt angajate nu numai în pregătirea antreprenorilor potenţiali sau deja existenţi, dar şi în sporirea conştientizării importanţei antreprenoriatului în cadrul comunităţii universitare, la nivel naţional şi internaţional. De exemplu, Institutul scoţian pentru întreprindere colaborează cu universităţile scoţiene pentru a spori, încuraja şi dezvolta pregătirea antreprenorială şi a promova cultura antreprenorială, ducând la un mai mare număr de demarări de afaceri.

În Marea Britanie, Science Enterprise Challenge, are ca obiectiv constituirea în cadrul universităţilor a unei reţele de centre finanţate de autorităţile publice şi specializate pe îmbinarea studiilor antreprenoriale, pe de o parte, şi cuceririle ştiinţei şi tehnologiei, pe de altă parte.

Analiştii au constatat că în Europa catedrele de studii antreprenoriale sunt  totuşi puţine, numărul lor reprezentând doar o pătrime din numărul celor

existente în SUA. În plus, pregătirea antreprenorială se adresează mai mult studenţilor înscrişi la economie şi comerţ, oferta pentru ceilalţi studenţi fiind destul de limitată. Cursurile de antreprenoriat rămân, în general, facultative. Recomandarea specialiştilor este ca pregătirea în domeniu să fie integrată în diverse discipline de studiu, întrucât poate conferi valoare adăugată ansamblului cursurilor. Pentru a rezolva problema lipsei profesorilor de specialitate, formarea spiritului antreprenorial trebuie să beneficieze de o mai largă recunoaştere ca domeniu de specializare în programele de doctorat.

Conform aprecierii analiştilor, studiile de caz şi alte metode interactive de învăţământ nu sunt suficient utilizate, cum nu este foarte susţinută nici implicarea reprezentanţilor mediului de afaceri în procesul de învăţare. Pentru încurajarea spiritului antreprenorial este necesar un mediu favorabil. Instituţiile de învăţământ superior care asigură pregătirea antreprenorială facilitează accesul la dezvoltarea capacităţilor de administrare şi punere în reţea a întreprinderilor.

Un mijloc eficient de a pune faţă în faţă studenţii şi investitorii este organizarea concursurilor de “planuri de întreprindere”. Existenţa unor “pepiniere” şi a unor “parcuri ştiinţifice” constituie o dovadă de netăgăduit a angajamentului universităţilor, prin asigurarea practică de servicii în acest sens.

Se recomandă ca în studiile universitare de comerţ, cursurile să fie axate îndeajuns pe aspecte precum înfiinţarea unei întreprinderi, gestionarea etapei de dezvoltare a unui IMM şi inovarea permanentă. De asemenea, analiştii subliniază importanţa integrării sistematice a formării antreprenoriale în studiile ştiinţifice şi tehnice din cadrul instituţiilor de învăţământ superior tehnic, în scopul creării unor condiţii mai favorabile întreprinderilor înfiinţate prin cercetarea universitară, întreprinderilor care utilizează tehnologii inovatoare şi cu scopul de a ajuta cercetătorii să dobândească aptitudini şi competenţe antreprenoriale. Instituţiile de învăţământ tehnic, ştiinţific sau comercial sunt chemate să colaboreze mai intens, creând, de exemplu, echipe interdisciplinare de studenţi. Trebuie pus accentul pe activităţile inovatoare şi de transfer de cunoştinţe, împreună cu răspândirea noilor tehnologii, aşa cum este menţionat în Comunicarea intitulată “Mai multă cercetare şi inovare – Nevoia de a investi în scopul creşterii economice şi ocuparea forţei de muncă”
.

Universităţile europene trebuie să evidenţieze rolul strategic al inovării şi transferului de cunoştinţe în cadrul rolului formativ-informativ pe care îl au instituţiile de învăţământ.

Întreprinderile care iau fiinţă din cercetarea universitară sunt din ce în ce mai mult considerate ca un mijloc important de întărire a dezvoltării economice locale. Oamenii de ştiinţă şi profesorii din universităţi trebuie să-şi completeze bagajul de cunoştinţe cu noţiuni şi competenţe comerciale şi manageriale, pentru a-şi pune la maxim în valoare potenţialul de care dispun.

Există însă şi bariere interne care fac ca o carieră antreprenorială să nu fie o opţiune necesară sau adecvată – de exemplu un sistem de cariere bazat în principal pe bagajul de cunoştinţe.

Subzistă probleme în ceea ce priveşte mobilitatea forţei de muncă care provine din universităţi sau este destinată acestora. Mobilitatea intersectorială a cercetătorilor trebuie, conform aprecierii analiştilor, să devină un aspect normal al evoluţiei carierei acestora
. Această mobilitate este menită să contribuie la obţinerea de către cercetători a calificărilor şi competenţelor necesare pentru întărirea culturii şi comportamentelor antreprenoriale în universităţi.

Constituirea unei mase critice de profesori care să asigure o formare antreprenorială şi să stimuleze cooperarea transfrontalieră este considerată a fi de o mare importanţă. În multe ţări europene sunt testate abordări pedagogice inovatoare referitoare la formarea antreprenorială, schimbul de experienţe pozitive fiind binevenit. 

Dintre propunerile formulate care au ca scop întărirea rolului învăţământului în edificarea unei culturi cu caracter antreprenorial mai accentuat în societăţile europene, pot fi menţionate:
· realizarea unui cadru coerent – autorităţile naţionale şi regionale sunt chemate să instaureze o cooperare între diferite servicii, ducând la elaborarea unei strategii care să conţină obiective clare şi care se referă la toate etapele învăţământului în contextul programelor naţionale;

· cursurile şcolilor de toate nivelurile trebuie să includă antreprenoriatul ca obiectiv şi să prevadă orientări pentru transpunerea în practică a acestui tip de pregătire;

· asigurarea unui sprijin adecvat pentru şcoli şi profesori, pentru a le încuraja să organizeze activităţi şi programe antreprenoriale;

· o atenţie specială trebuie acordată formării profesorilor printr-o formare iniţială şi continuă, cât şi prin experienţă practică;

· participarea întreprinderilor – trebuie încurajată cooperarea între instituţiile de învăţământ şi colectivitatea locală, în special întreprinderi. Implicarea în învăţământul formal şi informal trebuie să fie considerată de întreprinderi ca o investiţie şi ca un element de responsabilitate socială;

· promovarea creării de mini-întreprinderi în şcoli, administrate de elevi. Activitatea organizaţiilor care încurajează asemenea programe este indicat să fie recunoscută şi iniţiativele lor trebuie susţinute mai sistematic;

· stimularea antreprenoriatului în învăţământul superior – instituţiile de învăţământ superior sunt chemate să integreze antreprenoriatul în diferite discipline de studiu, în special în cadrul studiilor ştiinţifice şi tehnice;

· încurajarea mobilităţii profesorilor între mediul universitar şi cel de afaceri şi promovarea implicării unor reprezentanţi ai mediului de afaceri în învăţământ.
2.1.4  Măsuri destinate să susţină elevii, studenţii şi profesorii

Administraţiile publice sunt chemate să-şi manifeste iniţiativa şi să încurajeze şcolile, conducerea acestora şi profesorii să propună şi să susţină formarea antreprenorială.

Susţinerea acordată acţiunilor puse în practică de organisme specializate constituie un mijloc eficient de formare şi răspândire a spiritului de întreprindere în şcoli şi de promovare a parteneriatului cu mediul de afaceri.

Spiritul de întreprindere se dezvoltă într-un mediu care încurajează formele active de învăţare. În acest scop, este necesar un sprijin efectiv şi o formare iniţială şi continuă a profesorilor, care trebuie să dispună de timp şi de resursele necesare pentru a putea planifica, realiza şi evalua activităţi în domeniu. Este, de asemenea, important să li se pună profesorilor la dispoziţie material didactic adecvat şi să se stabilească responsabilităţi clare pentru toţi factorii implicaţi. Nu trebuie neglijat rolul directorilor instituţiilor de învăţământ, al consiliilor profesorale şi al părinţilor înşişi în susţinerea acţiunilor vizând formarea spiritului antreprenorial.

Administraţiile publice, în special cele care răspund de învăţământ, de ocuparea forţei de muncă, de industrie şi întreprinderi, sunt chemate să promoveze activ pregătirea în vederea antreprenoriatului. La nivel naţional, o primă etapă importantă constă în stabilirea unei cooperări oficiale între diferite segmente, ţinând cont de natura orizontală şi interdisciplinară a acestui tip de formare. Această cooperare poate conduce la lansarea unei strategii sau a unui plan de acţiune la nivel naţional.

În Finlanda, a fost constituit în anul 2002, un grup de pilotaj, alcătuit din reprezentanţi ai diverselor ministere, organisme şi administraţii cu activitate legată de învăţământ. Acest grup are ca obiectiv dezvoltarea şi coordonarea, formarea pentru antreprenoriat la diferite niveluri de învăţământ.

Lipsa unei formaţii specifice a profesorilor şi chiar a motivaţiei unora dintre ei reprezintă unul din principalele obstacole. Recunoaşterea oficială ca activitate pedagociă a muncii pe care profesorii o desfăşoară consacrându-se activităţilor bazate pe practică, uneori chiar în afara programului, s-ar putea constitui într-o motivare a profesorilor implicaţi. În ciuda unei mai mari implicări a administraţiilor publice, iniţiativele dedicate profesorilor nu au, totuşi, un caracter sistematic.

Măsurile de sprijin adoptate de diferite administraţii publice se prezintă în forme diferite: promovarea unor parteneriate între şcoli şi întreprinderi, susţinere pe lângă organisme specializate, finanţarea unor proiecte-pilot în şcoli şi schimbul de experienţe pozitive. Deşi acţiunile sistematice de promovare rămân limitate, există în Europa exemple pozitive care pot constitui repere.

În Olanda, statul a finanţat realizarea unor proiecte-pilot în şcoli. Ajutorul a constat în conceperea şi confecţionarea de material didactic, organizarea unor seminarii şi în pregătirea profesorilor.

Actori privaţi – asociaţii comerciale, întreprinderi, conducători de întreprinderi etc. – se implică tot mai mult în învăţământ, atât prin susţinerea unor iniţiative specifice, cât şi prin participare directă la pregătire. Această implicare trebuie considerată de întreprinderi ca o investiţie pe termen lung şi ca un aspect important al responsabilităţii lor sociale. Parteneriatele public-privat joacă un rol foarte important în dezvoltarea modului de pregătire pentru antreprenoriat. Stabilirea unor legături între şcoli şi întreprinderi reprezintă un element-cheie al reuşitei programelor, vizând încurajarea spiritului antreprenorial.

În prezent, o serie de organisme
 au în vedere răspândirea în întreaga Europă a pregătirii antreprenoriale, prin intermediul unor parteneriate cu mediul de afaceri, cu sprijin şi din partea autorităţilor publice. Acţiunea acestor organisme urmăreşte promovarea unor programe bazate pe învăţare prin practică, de exemplu sub forma unor mini-întreprinderi conduse de elevi. În lipsa unei metodologii elaborate de responsabilii din învăţământ, contribuţia acestor organisme la formarea spiritului antreprenorial este importantă în multe state europene, propunând şi pregătirea profesorilor şi putând stimula schimbul de experientă în ceea ce priveşte politicile educative naţionale.

În Norvegia, stat nemembru al UE, Young Enterprise Norway joacă rolul de partener al guvernului în punerea în practică a strategiei pentru formarea spiritului antreprenorial. În anul 2004, 14% din elevii care terminau studiiile învăţământului secundar participaseră la un program de gestiune a întreprinderii de către elevii înşişi.

Programele care vizează structurile informale au în vedere faptul că mulţi copii nu reuşesc, din diferite motive, să parcurgă diferite etape şi niveluri de învăţământ şi sunt lipsiţi de aptitudinile solicitate pe piaţa muncii. În ţările în curs de dezvoltare, în care sistemele de protecţie socială sunt mai slab dezvoltate, mulţi copii intră direct în zona muncii necalificate sau îşi încep activitatea la nivel de subzistenţă, în mod neorganizat, fiind expuşi exploatării de orice fel.

Prin definiţie, programele informale sunt implementate în afara unui sistem structurat în mod formal. Tinerilor li se oferă un sprijin diversificat, pregătindu-i fie ca meşteşugari, fie ca lucrători autonomi. Intervenţiile merg de la oferire de credite, consultanţă, formare de formatori etc., printr-o varietate de modalităţi şi parteneri. Majoritatea metodelor caută să integreze procesul instructiv cu aptitudinile tinerilor care trăiesc în condiţii dificile şi să-i ajute să-şi înceapă propria afacere, să evite lumea drogurilor şi a criminalităţii şi să le formeze atitudinile pozitive pentru integrarea în societate.

Unele programe sunt axate pe zone bine delimitate – de exemplu noi tehnologii, comerţ electronic etc. Alte programe au ca grupuri-ţintă minorităţile, comunităţile locale, femeile, sau se concentrează pe particularităţi regionale, pe zone urbane sau rurale.

În ţările dezvoltate, programele sunt aplicate în centre specializate, în şcoli publice, prin activităţi extraşcolare sau tabere de vară în domeniul afacerilor. De cele mai multe ori există un important sprijin din partea comunităţii locale de afaceri şi o susţinută sponsorizare a diferitelor programe, în acest sens.

În ţările în curs de dezvoltare, sau în cele în tranziţie, intervenţiile în domeniu se fac în cadrul unui program de reducere a sărăciei şi cu un efort de colaborare între agenţiile Naţiunilor Unite, asistenţă tehnică bilaterală, parteneri cu finanţare externă – de la ONG-uri, de la diverse agenţii etc. – pentru a încuraja dezvoltarea întreprinderilor mici.

În ciuda diferenţelor între contextele economice, sociale şi culturale privind pregătirea antreprenorială, există similitudini în ceea ce priveşte modul în care sunt concepute şi aplicate aceste programe la diferite niveluri de învăţământ. Elementul comun al acestor programe este faptul că vectorul promovării iniţiativei antreprenoriale este antrenarea creativităţii elevilor şi studenţilor, sprijinindu-i să promoveze propriile idei de afaceri.

Majoritatea programelor tind să combine instruirea la clasă cu consilierea, experienţa practică şi diferite moduri de sprijin care sunt adaptate la circumstanţele socio-economice ale participanţilor, fiind suficient de flexibile pentru a urmări schimbarea nevoilor şi a priorităţilor în domeniu.

O notă comună programelor de dezvoltare a spiritului antreprenorial este aceea că sunt realizate în cadrul unor acorduri de parteneriat şi colaborări, atât la nivel naţional, cât şi internaţional.

Sporirea popularităţii parteneriatelor public-privat facilitează învăţarea în cadrul unui plan coerent de dezvoltare economică locală. În statele occidentale, aceste parteneriate iau adesea forma unor cooperări între autorităţile din învăţământ şi mediul de afaceri.

În ţările în curs de dezvoltare, parteneriatele strategice au ca scop să ofere grupului-ţintă un program cuprinzător şi integrat de dezvoltare a spiritului antreprenorial.

Obiectivul programelor în domeniu nu este numai de a stimula creşterea economică în concordanţă cu realităţile pieţei, ci şi de a face faţă la problemele tot  mai complexe privind incompleta utilizare a forţei de muncă a tinerilor. Aceste programe sunt considerate o componentă importantă a strategiilor naţionale în scopul reducerii riscurilor şi vulnerabilităilor la care sunt expuşi tinerii.

Nu se poate estima însă, cu precizie, impactul programelor vizând antreprenoriatul şi activitatea independentă. În învăţământul secundar, programele durează 1 an, în timp ce în învăţământul superior, vocaţional şi la nivelele informale, programele sunt, în general, de 2-3 ani. Efectele pozitive se resimt însă după 5-10 ani.

În Italia, proiectul Marco Polo, implementat în învăţământul secundar din Padova, beneficiază de un parteneriat tri-sectorial, care sprijină deja mici întreprinderi din regiunea Emilia-Romagna.

În absenţa unui mediu favorabil însă, intervenţiile nu pot avea decât efecte pe termen scurt.

Experienţele pozitive şi programele-model sunt popularizate prin conferinţe, materiale audio-vizuale, publicaţii, presă scrisă şi audio-vizuală, existând şi o bază de date privind proiectele în domeniu.

Anexa

Programe, politici, cadru instituţional vizând stimularea spiritului antreprenorial în rândul tinerilor 

din unele state europene

	Nr.

crt.
	Ţara
	Programe/cadru instituţional
	Observaţii

	Învăţământul primar şi secundar

	1.
	Austria
	Schumpeter classes
	Din anul 2000, experimentul “Entrepreneurchip-education” formează “gândirea antreprenorială” a elevilor, încurajează creativitatea, dezvoltă capacitatea de rezolvare a problemelor şi de luare a deciziilor. Se fac studii de caz, simulări de afaceri, elaborare de proiecte etc.

	
	
	JUNIOR – Pupils create business
	Proiectul este inclus în curricula şcolară. Tinerii între 15 şi 19 ani elaborează idei de afaceri, creează în şcoală o întreprindere JUNIOR pe durata anului şcolar. Bunurile şi serviciile produse sunt comercializate pe piaţa locală. Elevii iau toate deciziile importante privind conducerea afacerii.

	2.
	Danemarca
	National government policy
	Guvernul danez a lansat o iniţiativă incluzând 43 de şcoli din învăţământul secundar. Elevii sunt încurajaţi să-şi desăvârşească studiile teoretice şi să participe la simulări de afaceri. Elevii completează un proiect bazat pe o idee de afaceri.

	3.
	Finlanda
	National Government Policy
	În Finlanda, educaţia antreprenorială este avută în vedere în întreg ciclul de învăţământ, de la cel primar la cel universitar. Educaţia antreprenorială este inclusă în curricula şcolară şi urmăreşte să stimuleze flexibilitatea, iniţiativa, creativitatea.

	4.
	Franţa
	Entreprendre au Lycee
	Programul a fost iniţiat în anul 1991 în sudul Franţei şi a ajuns să includă 130 de şcoli. Se urmăreşte înfiinţarea de mini-întreprinderi de către elevi care să producă bunuri sau servicii pentru clienţi reali. Nu este vorba de o simulare, ci de o afacere reală. Ideea de afacere este dezvoltată de elevi, care lucrează apoi la proiectele lor în afara orelor de program.

	5.
	Germania
	JUNIOR
	Junior-Germany este o organizaţie non-profit care oferă programe de educaţie antreprenorială. Elevii de liceu sunt familiarizaţi cu înfiinţarea unei mini-întreprinderi şi învăţaţi să-şi evalueze propriile aptitudini şi interese. Elevii învaţă să întocmească un buget, management-ul financiar, utilizarea creditelor etc.

	6.
	Irlanda
	National Enterprise Programme for Young Entrepreneurs in Ireland
	Young Entrepreneurs Scheme este o iniţiativă menită să stimuleze inovaţia şi spiritul antreprenorial la elevii cu vârste între 12 şi 18 ani. Iniţiativa a fost lansată în 1991 şi se desfăşoară în şcoli, elevii lucrând individual sau în grupuri de 5. Produsele sunt vândute fie în cadrul şcolii, fie în afara ei. Un concurs anual stabileşte “cea mai bună afacere” din şcoală.

	7.
	Italia
	Proiectul Marco Polo
	Proiectul a fost elaborat de Camera de Comerţ din Padova, în colaborare cu autorităţile naţionale, regionale, locale şi comunitatea de afaceri. Încă din 1999, proiectul a inclus peste jumătate din şcolile de nivel secundar din Padova, peste 478 de întreprinderi şi sprijinul altor organisme.

	8.
	Suedia
	NUTEK
	Este o agenţie suedeză de dezvoltare a afacerilor care a elaborat un proiect naţional intitulat “Antreprenoriat în şcoală”, programul de acţiune fiind prezentat în iunie 2000. Învăţarea se realizează elaborând proiecte multidisciplinare şi experimentând conducerea unor companii înfiinaţte chiar de elevi. Au fost lansate, pe plan local, mai multe proiecte-pilot, iar în septembrie 2001, Guvernul a iniţiat un nou program naţional pentru stimularea spiritului antreprenorial.

	9.
	Marea Britanie
	Scottish Enterprise

Educational Business 

Links/

Ţara Galilor
	Este o strategie educaţională în domeniul antreprenorial. A fost dezvoltată o infrastructură care să permită aplicarea strategiei de la învăţământul primar la cel universitar. Finanţarea s-a făcut atât din fonduri publice, cât şi private.

În Ţara Galilor, Educational Business Links, urmărind obiectivele Planului de acţiune antreprenorială, oferă posibilitatea elevilor de a urma cel puţin o săptămână practică în circa 65% din IMM-uri.

Toate şcolile secundare trebuie să fie implicate în cel puţin o activitate antreprenorială.

	10.
	Slovacia
	Junior Achievement
	Este o organizaţie independentă care a fost înfiinţată în 1992, oferind elevilor posibilitatea de a învăţa despre economia de piaţă şi afaceri printr-un parteneriat dinamic între mediul de afaceri şi şcoală. Elevii concep propria companie, întocmesc planul de afaceri şi sunt îndrumaţi să transforme cunoştinţele teoretice în oportunităţi reale de afaceri.

	11.
	Slovenia
	Concursul Young Entrepreneur
	Concursul este organizat anual, elevii din cursul secundar prezentându-şi planurile de afaceri întocmite cu ajutorul profesorilor şi al profesioniştilor din diverse companii.

	12.
	Norvegia

(nemembru UE)
	Dynamic Local Schools Project
	Este un proiect naţional destinat strângerii legăturilor dintre şcoală şi comunitatea locală. Proiectul a fost lansat la Colegiul din Stavanger.

	ÎNVĂŢĂMÂNTUL TEHNIC ŞI PROFESIONAL

	1.
	Finlanda
	National Government Policy
	În conformitate cu Legea învăţământului profesional, unul din obiective este formarea spiritului antreprenorial. Din 2001, toate calificările includ şi formarea şi dezvoltarea aptitudinilor antreprenoriale.

	2.
	Germania
	Berufliche Schule der Hansestadt Rostock
	Începând din 1998, elevilor le-a fost oferită posibilitatea de a participa la crearea şi dezvoltarea unei companii reale care îşi comercializează propriile produse, elevii având ocazia să aplice în practică cunoştinţele teoretice.

	3.
	Letonia
	Student Business Plan Competition
	Concurs menit să încurajeze dezvoltarea aptitudinilor antreprenoriale, la care participă elevii din învăţământul post-liceal.

	4. 
	Slovenia
	Know-how Fund Assistance to the National Enterprise Education Programme
	Este un pachet flexibil de măsuri de asistenţă educaţională. Proiectul sprijină un program de educaţie antreprenorială, iar pentru derularea lui au fost selectate 3 instituţii de învăţământ, în funcţie de profil şi de localizare geografică.

	ÎNVĂŢĂMÂNTUL ÎN UNIVERSITĂŢI

	1.
	Austria
	Department for Research in Entrepreneurship and Business Creation – Vienna Business School
	Departamentul se concentrează pe “experimentarea practică cu o bază universitară” şi dezvoltarea “aptitudinilor antreprenoriale”. Sunt avute în vedere metode inovative de demarare a unei afaceri.

	2.
	Germania
	University chairs
	Au fost înfiinţate 42 de catedre universitare specializate pe domeniul afacerilor. Scopul este de a introduce studii multidisciplinare în domeniul afacerilor şi antreprenoriatului. A fost lansată iniţiativa creării unei pieţe virtuale pentru industrie şi universităţi/colegii pentru promovarea ideilor inovatoare, proiectleor pentru potenţiali iniţiatori ai unei afaceri. IMM-urilor li se oferă un forum în care să prezinte necesităţile de cercetare pentru a se lua la cunoştinţă oferta universităţilor.

	3.
	Marea Britanie
	National Government Policy
	Scoţia a fost prima care a introdus în programa universitară pregătirea antreprenorială. Institutul scoţian pentru întreprinderi colaborează cu universităţile pentru a încuraja dezvoltarea antreprenoriatului, stimulând lansarea de noi întreprinderi pe piaţă. Numai în perioada 1999-2000 au fost alocate circa 29 milioane de lire sterline pentru 12 centre de afaceri din universităţi. Departamentul pentru educaţie şi cel pentru comerţ şi industrie au înfiinţat burse pentru sprijinirea potenţialilor antreprenori din zonele defavorizate. Centre pentru promovarea spiritului antreprenorial au fost înfiinţate la Universitatea din Oxford, Cambridge, Durham, Glasgow, Southampton şi Stirling.

	PROGRAME FINANŢATE/IMPLEMENTATE DE ORGANIZAŢII INTERGUVERNAMENTALE

	1.
	Uniunea Europeană
	Planul de acţiune pentru promovarea competitivităţii şi antreprenoriatului
	A fost elaborat în cadrul Programului multianual pentru întreprinderi şi antreprenoriat. Direcţia generală pentru întreprinderi a Comisiei Europene a lansat proiectul “Best Procedure” referitor la învăţământ şi pregătirea pentru antreprenoriat. 

Proiectul caută să identifice şi să compare iniţiativele europene care urmăresc promovarea spiritului antreprenorial în sistemele naţionale de învăţământ. În iunie 2001, a fost înfiinţat un grup de experţi din statele membre şi din Norvegia, grupul funcţionând pe lângă Comisia Europeană.

	ALTE PROGRAME NAŢIONALE

	1.
	Finlanda
	Division for Employment and Economic Development Centres
	Cele 15 centre regionale oferă programe variate dedicate conducerii companiilor şi persoanelor care intenţionează să devină antreprenori. Programul include pregătire în vederea înfiinţăriii unei companii şi a administrării ei. Ministerul Comerţului şi Industriei a lansat programul ProStart menit să ajute formatorii să evalueze ideile de afaceri şi să le dezvolte apoi.

	2.
	Irlanda
	South West Graduate Enterprise Initiative
	Iniţiativa presupune o activitate intensivă de un an, care oferă pregătire, consultanţă, facilităţi de afaceri absolvenţilor universitari care doresc să demareze o afacere. De la lansarea programului, în 1998, au fost deschise numeroase noi afaceri.

	3.
	Suedia
	”Drivhus”
	Proiectul ”Drivhus” (“seră”) ajută studenţii universitari să-şi transpună ideile în practică şi să decidă dacă iniţierea unei afaceri este sau nu potrivită pentru ei. Proiectul include pregătire în contabilitate, marketing, 9 universităţi şi colegii, aplicând acest proiect.


� COM (2003) 27 final


� COM (2004) 70 final


� COM (2005) 551 final


� Decizia 1639/2006/EC


� Conform Global Entrepreneurship Monitor 2004


� Decizia 819/2000/CE cu privire la un program plurianual pentru întreprinderi, în special pentru IMM-uri


� COM (2006) 33 final


� Finlanda, Irlanda, Marea Britanie şi Norvegia


� COM (2005) 488 final


� Carta europeană a cercetătotorului şi Codul de conduită pentru recrutarea cercetătorilor C (2005) 576 final


� De exemplu, membrii reţelei Junior Achievement-Young Enterprise Europe

